Úrad vlády SR						  Na rokovanie vlády SR
Sekcia hospodárskej politiky					  dňa 27. 2. 2002
									  k číslu: 209/2002
									  k bodu: 20

S t a n o v i s k o 

k  Návrhu na zmenu v  prílohe č.1 “Projekty výskumu a  vývoja odporúčané                   na   riešenie„  k materiálu k uzneseniu vlády SR č.834/2000

I.

Materiál iniciatívne predkladá predseda Úradu pre normalizáciu, metrológiu a skúšobníctvo Slovenskej republiky.

V materiáli je predložený návrh na schválenie zmeny úlohy č. 4 menovitého zoznamu úloh, na ktorých financovanie boli účelovo pridelené finančné prostriedky z    mimorozpočtových zdrojov získaných z    privatizácie Slovenských telekomunikácií, a.s. Tieto prostriedky Ministerstvo školstva SR zmluvne poskytlo jednotlivým rezortom na základe materiálu schváleného uznesením vlády SR č. 834/2000. V prípade úlohy č. 4, ktorej cieľom je riešenie zariadenia v  meracom systéme prepúšťania tranzitnej sústavy zemného plynu na podzemné zásobníky a  je zaradená do ročného plánu činnosti riešiteľskej organizácie, ktorou je Slovenský metrologický ústav, sa navrhuje schváliť financovanie novej úlohy z  projektu v oblasti merania pretečeného množstva tlakom skvapalnených uhľovodíkov (LPG). Vzhľadom na uvedené uznesenie vlády SR návrh na schválenie tejto zmeny predkladá Úrad pre normalizáciu, metrológiu a skúšobníctvo SR (ďalej úrad), ktorý na realizáciu dvoch projektov výskumu a vývoja v rokoch 2000 – 2003 má  účelovo vyčlenené finančné prostriedky v  celkovej výške 6,9 mil. Sk. Pri neschválení financovania novej úlohy je potrebné zodpovedajúcu časť týchto prostriedkov            (2 655 tis. Sk) prostredníctvom Ministerstva školstva SR vrátiť Fondu národného majetku SR.

II.

Materiál bol predložený na štandardné medzirezortné pripomienkové konanie a dodatočne aj na stanovisko podpredsedom vlády SR. Podľa vyhodnotenia tohto konania, ktoré je obsahom dodatku k materiálu, väčšina pripomienok bola akceptovaná. Všetky vznesené pripomienky boli predkladateľom vysvetlené.

III.

Návrh je predložený vzhľadom k tomu, že Slovenský plynárenský podnik, š.p.  (ďalej SPP, š.p.) nepodporil úlohu č.4 v jej predloženej podobe. SPP, š.p. svoj  postoj k riešeniu tejto úlohy zaujal v priebehu formovania projektu, čo znamená, že finančné prostriedky boli vyčlenené na úlohu, ktorá nebola úplne zabezpečená. Z projektu však vyplýva, že riešenie úlohy má významný dopad na bezpečnosť tranzitnej sústavy zemného plynu, a preto možno odporučiť, aby predkladateľ materiálu doplnil  informáciu o ďalšom postupe prác na tomto projekte.
 
Reálnosť a  aktuálnosť využitia výsledkov riešenia navrhovaného projektu, ktorým sa má zabezpečiť skúšobné zariadenie pre skúšanie meradiel a meracích zostáv pretečeného množstva skvapalnených plynov v prevádzkových podmienkach, sa odôvodňuje rastom počtu automobilov a tým aj čerpacích staníc na LPG. Časový harmonogram riešenia novej úlohy sa zakladá na dodržaní pôvodnej doby riešenia predchádzajúceho projektu a náklady na jej realizáciu zostávajú nezmenené. 

Z charakteristiky novej úlohy vyplýva, že výsledky riešenia budú mať, o.i.,  pozitívny vplyv na spotrebu meranej látky (skvapalnený plyn), zvýšenie bezpečnosti, priaznivý dopad na životné prostredie, daňové odvody za prepravu, skladovanie a distribuovanie meranej látky a pod. Riešenie úlohy zabezpečí plnenie požiadaviek príslušných smerníc EÚ.  Materiál však neobsahuje vyčíslenie dopadov výsledku riešenia novej úlohy na  zamestnanosť,  životné prostredie,  podnikateľskú sféru a  iné právnické osoby. V predkladacej správe uvedené konštatovanie o vplyve navrhovanej zmeny na tieto ukazovatele, možno pokladať za nenáležité. 

Porada ekonomických ministrov vlády SR materiál neprerokovala.

V návrhu uznesenia odporúčame upraviť v časti B bod B.1.:

B.1. zabezpečiť realizáciu úlohy č.4, schválenú v časti A tohto uznesenia,                    podľa projektu a kontroly využitia finančných prostriedkov.

         do  31. júla 2003

Odporúčame, aj s prihliadnutím na uvedené pripomienky, aby vláda o návrhu rozhodla na základe výsledku rozpravy.

Bratislava  22. 2. 2002